Leah is beslis die naam op almal se lippe – hulle wil of haar vriendin wees of soos sy wees of net sê hulle ken die bondel energie wat altyd tyd maak vir ander. Haar debuutalbum, Wonderwerk, spog met goue status vir verkope en sy was ook vir twee jaar in ‘n ry die aanbieder van kykNET se immergewilde Boer Soek ‘n Vrou reeks waar sy boere gehelp het in hul soeke na liefde.
Ná inskrywings in ’n magdom musiekkompetisies, met TV-advertensiewerk tussenin, het Leah se groot deurbraak gekom in die vorm van modelwerk: sy is raakgesien in November 2011 in Rapport se Model van die Jaar-kompetisie wat sy ook gewen het. Kort daarna het die bekroonde liedjieskrywer Johan Vorster haar hoor sing en onmiddellik aan die werk gespring om haar binne maande ’n opnamekontrak te verseker.
Om haar stembande uit te daag, en haar gehoor saam te nooi vir die uitstappie is iets waarin Leah uitblink. “Ek beoog altyd om my luisteraars op ’n reis te neem,” vertel Leah. Stel jouself voor ’n hoë C, klavier, ’n bietjie ligte kitaar, en funky, ongewone en totaal moderne vertolkings van die wêreld om haar – Leah het bewys sy is die ware Jakob, selfs voor die eerste van baie nommer-een treffers sy merk vind.